นิปปอนหนีหุ้นดิ่งพอร์ตหยุดลงทุน
ขาดทุนหลักล้าน&#8220;สุรพงษ์&#8221; เผยพอร์ตหุ้นของ NIPPON ชะลอลงทุนไตรมาส 2 หลังตลาดผันผวน
29 ต.ค. 2565

ขาดทุนหลักล้าน“สุรพงษ์” เผยพอร์ตหุ้นของ NIPPON ชะลอลงทุนไตรมาส 2 หลังตลาดผันผวน 
นายสุรพงษ์ เตรียมชาญชัย กรรมการผู้จัดการ บริษัท นิปปอนแพ็ค (NIPPON) เปิดเผยถึงพอร์ตการลงทุนในหุ้นของบริษัทว่า ขณะนี้ได้ชะลอการลงทุน เนื่องจากภาวะตลาดหุ้นมีความผันผวนในทิศทางขาลง และมองว่าไม่ใช่จังหวะเหมาะสมในการเข้าไปลงทุน และผลตอบแทนในช่วงไตรมาส 2 นี้ มีผลขาดทุนหลักล้านบาทแล้ว 
ทั้งนี้ บริษัทได้รายงานข้อมูลต่อตลาดหลักทรัพย์ว่า ในไตรมาสแรกบริษัทมีกำไรจากการลงทุน 12 ล้านบาท และมีมูลค่าการซื้อขาย 865 ล้านบาท จากขนาดพอร์ตที่มีอยู่ 100 ล้านบาท 
สำหรับจะกลับมาซื้อขายในตลาดหุ้นเมื่อใดนั้น ยังไม่สามารถระบุได้้ เพราะสภาพตลาดหุ้นมีความผันผวนสูง การประเมินและคาดการณ์แนวโน้มตลาดหุ้นทำได้ยาก
อย่างไรก็ตาม บริษัทมีเงินทุน 400 ล้านบาท ซึ่ง 100 ล้านบาท จัดสรรไว้เพื่อรองรับการลงทุนในตลาดหุ้น และอีก 300 ล้านบาท เพื่อรองรับการซื้อกิจการ ล่าสุดได้เข้าซื้อหุ้นบริษัท อุดรพลาซ่า ซึ่งเป็นเจ้าของโครงการโซโฮ ดำเนินธุรกิจศูนย์การค้าและคอมมูนิตี้มอลล์ใน จ.อุดรธานี
นอกจากนี้ บริษัทยังมีความสนใจจะซื้อกิจการในธุรกิจอาหาร ซึ่งจะต่อยอดกับธุรกิจหลักในการเป็นผู้ผลิตและจำหน่ายบรรจุภัณฑ์พลาสติกเพื่อใช้บรรจุสินค้าอุปโภคและบริโภค